Anno Domini millesimo quadringentesimo quinquagesimo primo, statuta sunt haec apud Cistercium duodecima mensis septembris, in eiusdem Cisterciensis Ordinis Capitulo generali. ORATIONES 1.  Pro beatissimo… *etc. ut in anno* 1449. 2.  Praeterea pro christianissimo… *etc. ut in anno* 1449. 3.  Insuper pro burgensibus… *etc. ut in anno* 1449. 4.  Ceterum pro pace… *etc. ut in anno* 1449. 5.  Postremo pro felicis… *etc. ut in anno* 1449. [DIFFINITIO] GENERALIS 6.  Cum Ordo noster… *etc. ut in anno* 1449. ELECTIONUM CONFIRMATIONES 7.  Resignationem abbatis de Aymerode ab abbatiali dignitate dicti monasterii per dominum Morimundi, s. th. pr., acceptatam, electionemque, promotionem et installationem fratris Petri de Willich in abbatem et pastorem dicti monasterii rite et canonice per eumdem dominum Morimundi factam, prout per decretum cui praesentes annectuntur constat evidenter, praesens generale Capitulum confirmat et approbat. 8.  Electionem, provisionem et installationem fratris Guillelmi Surgant in abbatem et pastorem monasterii de Castellariis per dominum abbatem Claraevallis, sacrae paginae professorem, dicti monasterii patrem abbatem, rite et canonice factam, prout in decreto seriose confecto, cui praesentes annectuntur, lucidius continetur, praesens generale Capitulum ratificat, approbat et confirmat. 9.  Electionem, promotionem et installationem fratris Stephani Roleti in abbatem monasterii de Thela per abbatem Bellae vallis, dicti monasterii patrem abbatem, canonice factas, *etc. ut in forma consueta*. 10.  Provisionem, promotionem et installationem fratris Hugonis de Castro in abbatem monasterii de Valle lucenti per dominum Prulliaci, dicti monasterii patrem abbatem, auctoritate paterna et secundum Ordinis nostri instituta, factas, *etc.* 11.  Electionem, promotionem et installationem fratris Petri Massalerii in abbatem monasterii de Alta ripa, per abbatem de Alto cristo, commissarium abbatis de Caroloco, patris abbatis dicti loci, rite, *etc.* 12.  Electionem et promotionem fratris Ioannis Grinel in abbatem monasterii de Savigniaco per abbatem de Claromonte, commissarium abbatis Claraevallis, dicti monasterii de Savigniaco patris abbatis, canonice, *etc.* 13.  Irritationem electionis de persona fratris Guillelmi Adeline, prioris Sancti Germani in Laya, Ordinis Sancti Benedicti, per conventum monasterii de Brolio Benedicti, contra apostolica et nostri Ordinis instituta factae, per abbatem de Vallibus Sernay, patrem abbatem dicti monasterii de Brolio Benedicti, provisionemque et promotionem fratris Mauritii Sarradin, expresse professi monasterii Beatae Mariae de Noa, in abbatem et pastorem praelibati monasterii de Brolio Benedicti, iure paterno et secundum nostri Ordinis instituta, in modo et forma in decreto, cui praesentes annectuntur, contentis factas, praesens generale Capitulum ratificat, approbat et confirmat. 14.  Electionem, promotionem et installationem fratris Nicholai in abbatem monasterii de Caladia, per abbatem Trium fontium, patrem abbatem dicti monasterii, rite, *etc.* 15.  Resignationem fratris Vincentii ab abbatiali dignitate monasterii de Aurora, per abbatem de Lutzella dicti loci patrem abbatem acceptatam, electionemque, promotionem et installationem fratris Ludovici in abbatem dicti monasterii de Aurora, rite, *etc.* COMMISSIONES 16.  Abbatibus de Ursicampo, s. pag. pr., de Caricampo et de Longovado et eorum cuilibet in solidum praesens generale Capitulum committit, quatinus omnes et singulas Ordinis utriusque sexus personas, quas domino abbati Claraevallis aut eius monasterio in quibuscumque pecuniarum summis, etc. *ut in forma consueta*. 17.  Ad idem committitur abbatibus de Prulliaco, de Regalimonte et de Bonavalle Pictaviensi, pro domino Cisterciensi. 18.  Ad idem committitur abbati de Bolbona, pro abbate Grandis sylvae. 19.  Ad idem committitur abbatibus de Villerio et de Pontifero, Metensis dioecesis, pro abbatissa de Clarofonte, cum specialitate compellendi abbatem de Aurea valle. 20.  Ad idem committitur abbati de Lutzella, pro abbate de Caritate. 21.  Ad idem committitur abbatibus de Regalimonte et de Valle lucenti, pro domino Prulliaci. 22.  Abbati de Alna, s. th. pr., praesens generale Capitulum committit, quatinus fratres Iacobum de Blareyo, Guillelmum de Hodege, et Guillelmum de Moge, ad monasterium et locum suae professionis Sancti Lamberti remittat, auctoritateque dicti Capituli abbatem dicti monasterii ad recipiendum dictos fratres, ad continuendum dictum Guillelmum de Moge, s. pag. bacc., in aliqua Universitate compellat, districtius inhibendo, ne occasione litis et discordiae inter abbatem suum et ipsos subortae, aliquis Ordinis nostri professus eos audeat in aliquo molestare. 23.  Generale Capitulum audiens arrestum datum per Parlamentum regium Parisius, die 10*a* aprilis novissime praeteriti contra et adversus fratrem Iacobum de Coderto se gerentem pro abbate de Palatio Beatae Mariae, ad utilitatem fratris Ludovici Augustini conformiter declarat ipsum fratrem Ludovicum habere ius in praefato monasterio de Palatio. 24.  Abbati Sanctae Fidis praesens generale Capitulum comittit, quatinus quaestiones, discordias et contentiones subortas inter fratrem Ioannem Felix abbatem de Oliva et Ioannem de Peralta, abbatem de Fiterio, super abbatiatu de Oliva, constitutionemque abbatiatus de Irancio inter fratres Michaelem de Lio et Sancium de…, necnon inter fratres Michaelem Benedicti, Petrum de Grez et Petrum de Matallana, super prioratu de Marziella dilucidet sententialiterque decidat, in ipsius generalis Capituli plenaria potestate. 25.  Abbati Sanctarum Crucium, s. th. pr., praesens generale Capitulum committit, quatinus discordiam inter abbatem Vallis dignae et fratrem Antonium de Borat, motam super computationibus non redditis tempore quo idem Antonius in eodem monasterio bursariatus officium exercuit, determinet et decidat, in ipsius generalis Capituli plenaria potestate. 26.  Generale Capitulum committit abbatibus de Pinu et de Misericordia Dei, et eorum cuilibet in solidum procurationem Ordinis cum potestate plenaria substituendi, quatinus assistant nomine procuratorio abbati de Bonavalle Pictaviensi in omnibus causis Ordinis et praecipue in causa iniuriarum sibi illatarum in monasterio de Albis petris contra et adversus omnes et singulos, qui manus violentas in ipsum abbatem de Bonavalle iniecerunt. 27.  Regimen et administrationem monasterii de Pace Nostrae Dominae, dioecesis Catalaunensis, praesens generale Capitulum confert et committit fratri Ioanni Ponipart professo monasterii de Caherio, dans eidem in mandatis quatinus nomine procuratorio totius Ordinis pro recuperatione, restauratione et restitutione, tam dicti loci quam quorumcumque bonorum et iurium eiusdem loci, contra religiosos Sancti Antonii Trecensis, et alias quascumque personas procedat, elaboret et procuret et recuperata fideliter conservet, donec idem Capitulum super hoc aliter duxerit ordinandum. 28.  Abbatibus de Camberone et de Valcellis ac etiam magistro Ioannis de Pratis, s. th. pr., et eorum cuilibet in solidum praesens generale Capitulum committit, quatinus religiosos de Alneyo et de Fulcardimonte per mundum contra Ordinis honestatem evagantes, et relicta regulari disciplina, in villis et civitatibus residentes, moreque saecularium sacerdotum missam celebrantes, et ecclesiastica sacramenta administrantes, etiam omnes et singulos Ordinis nostri professos per saeculum illicentiatos et in praeiudicium honestatis Ordinis discurrentes capiant, seu capi faciant, ad expensas propriorum abbatum ad propria remittant, remittive faciant et procurent. 29.  Super supplicatione reverendissimi in Christo patris domini archiepiscopi Trevirensis petentis ampliari pensionem concessam per generale Capitulum anno praeterito antiquo abbati de Heymerode, videlicet centum florenos rhenenses annuatim, ipsum Capitulum eidem reverendissimo patri humiliter et gratiose notificat quod abbatibus Ordinis cedentibus benemeritis solum debent dari quinquaginta floreni, sed contemplatione ipsius Capitulum praefato antiquo abbati certis ex causis concessit dictos centum flor. cum hoc praecipiendo patri abbati ipsius monasterii de Heymerode, quatinus quam citius poterit ad idem monasterium accedat ibidem visitaturus et dispositurus quemadmodum statuta eiusdem Ordinis suadent et volunt. 30.  Committitur abbati de Bolbona, quatinus se informet utrum abbas de Caduino post inhibitionem sibi factam a Capitulo generali intromiserit se de regimine monasterii de Fulentio ; quod si repererit, ipsum de Caduino denuntiet excommunicatum, eumque citet ad proximum generale Capitulum personaliter et peremptorie compariturum. 31.  Capitulum generale mandat et praecipit procuratori generali in Curia romana existenti, quatinus pro posse faciat revocari quamdam inhibitionem impetratam in ipsa Curia per fratrem Ioannem de Paralta, in qua cavetur ne Ordo se intromittat de processu inter fratrem Ioannem Felix et dictum de Peralta ventilato. 32.  Ad supplicationem abbatis de Lutzella petentis quod deputetur aliquis abbas qui capiat seu capi faciat et incarceret quemdam fratrem Nicolaum Vitrani de Doberluch apostatam, praecipitur abbati de Sancto Urbano. 33.  Committitur abbati de Begar, s. th. pr., quatinus se informet utrum transportum in litteris, quibus praesentes annectuntur, sit accommodum monasterio de Bellobecco ; quod si repererit ipsum confirmet, in plenaria Ordinis potestate. 34.  Ad idem abbati de Caricampo, pro Fulcardimonte. 35.  Tractatus quem fecit abbas de Lucka cum Cartusiensibus prope Hildeshemium, cassatur per generale Capitulum, quodque abbas de Walkenrede adiunctis secum aliquibus abbatibus, praefatum abbatem cum suis officiariis personaliter compariturum citet ad oppidum Hannovrense, ibidem denuntiet *excommunicatum,* periurum et depositum a dignitate abbatiali. 36.  Capitulum generale informatum quod abbates de Esrom et de Sora, virtute quarumdam commissionum eisdem a domino Cisterciensi datarum, multa enormia commiserunt, Ordinem diffamando, super quo remedium adhibere volens committit abbatibus de Purocampao et Cara Insula, quatinus se debite informent super praemissis, praedictos abbates citando ad comparendum personaliter ad proximum generale Capitulum, responsuros super omnibus et singulis articulis contra eosdem per promotorem causarum eiusdem Capituli proponendis, cum debitis protestationibus et aliis clausulis opportunis, eisdem inhibendo ne amplius de huiusmodi commissionibus se intromittant ; insuper committit reformationem monasteriorum regnorum Daniae Sweciae, Norwegiae, praedictis abbatibus de Purocampo et de Cara Insula et cuilibet eorum, ac etiam collectionem contributionum et subsidiorum, in quibus monasteria praemissa obligantur, et alia facienda, quae ipsorum monasteriorum reformationem concernunt, in plenaria Ordinis potestate, postmodum informando generale Capitulum proxime futurum de his quae fecerint in praemissis. 37.  Ad aures praesentis Capituli devenit quod abbas Vitae scolae, licet a suo Ordine excommunicatus, nihilominus celebrat, irregularitatem incurrendo et Ecclesiae claves parvipendendo, super quo remediare volens praecipit abbati de Cara Insula, quatinus se super hoc debite informet, et si ita invenerit, quod praedictum abbatem ab omni administratione sui monasterii suspendat, et eum visurum se deponi, si sua exigant demerita, ad Capitulum generale proximum citet. 38.  Admodiationem, arrendationem et alios quoscumque tractatus factos inter abbatem et conventum de Luka supra Mindam, et fratres Cartusiae Hildesemensis tamquam iniustas contra privilegia apostolica factas, praesens Capitulum cassat, irritat et annulat, declaratque praedictum abbatem de Luka fore periurum et dilapidatorem bonorum sui monasterii et deponendum. Et committit abbatibus de Walkenrede et de Novali Sanctae Mariae, quatinus praedictum abbatem deponant, aut eius resignationem de consensu huius Capituli acceptent, alia omnia et singula circa reformationem eiusdem monasterii faciendo quae ipsi facere videbunt, in plenaria Ordinis potestate, invocando si opus fuerit brachium saeculare. 39.  Abbatem de Riffenstein, qui contributiones et subsidia solvere contempsit, praesens generale Capitulum excommunicat, absolutionem abbati de Walkenrede, restitutione praevia, reservando, cui committit reformationem dicti monasterii de Riffenstein, in plenaria Ordinis potestate. 40.  Committitur abbatibus de Alto cristo et de Alta ripa, quatinus compellant iuxta vias iuris et iustitiae omnes et singulas personas Ordinis, quae tenebantur magistro Wirico Dary, in aliquibus pecuniarum summis, ad satisfaciendum Wirico Dary, nepoti dicti magistri Wirici, de expensis quas fecit ratione sui salarii eidem avunculo exhibiti, unam partem convertendo in solutionem debitorum et reliquam pro salario antedicto. 41.  Abbati de Ebraco praecipit generale Capitulum, quatinus compellat fratrem Ioannem de Brumbach, s. th. pr., ad reddendum rationem et reliqua de illis centum florenis quos mutuo recepit ab abbate de Hilaria pro collegio studii Viennensis, et si repererit praedictos florenos in augmentationem collegii antedicti esse positos, per ipsum collegium faciat restitui, in plenaria Ordinis potestate. 42.  Committitur abbati de Bonis campis, quatinus suis expensis recuperet monasterium *monialium* de Augustines de Estaulsis et Valle silvae, Ordinis Cisterciensis, ipsaque visitet et reformet ac regat seu regi faciat, quodque habeat paternitatem praefatorum monasteriorum. 43.  Committitur per generale Capitulum abbati Sanctae Fidis, quatinus se informet de processu facto per abbatem de Oliva contra abbatissam monasterii monialium de Gambron, quod si reperit bene fuisse processum, ipsum monasterium visitet et reformet ac eamdem abbatissam deponat, in plenaria Ordinis potestate ; provideatque praedicto monasterio de nova abbatissa, secundum Ordinis nostri regularia statuta, canonica electione praemissa. 44.  Committitur abbatibus de Populeto et de Petra per generale Capitulum, quatinus ad monasterium de Rota quantocius poterint accedant, ibidemque se informent de processu facto per abbatem de Sancta Fide contra fratrem Michaelem Cassaliez, se tunc gerentem pro abbate monasterii de Rota, iustitiamque super huiusmodi processu faciant in plenaria Ordinis potestate, ac faciant eidem de Sancta Fide expensas rationabiles refundi, quas fecit in prosecutione processus antedicti, et abbas de Rota maneat captus prout est in posse monasterio Sanctae Fidis ; et etiam idem monasterium de Rota maneat in ordinatione ipsius abbatis Sanctae Fidis, donec idem processus fuerit visus per supradictos de Populeto et de Petra, et si casus accidat, quod de novo debeat provideri de abbate ; provisionem hanc Capitulum generale committit abbati de Sancta Fide. 45.  Abbatibus de Strata et de Noa, ac cuilibet ipsorum in solidum committitur per generale Capitulum, quatinus fratres Robertum Vontim et Radulphum a Lorge, monachos monasterii de Brolio Benedicti, Guillelmum Lenfant, monasterii Boniportus presbiterum, conspiratores et excommunicatos, per se vel per alium capiant seu capi faciant, eosque incarcerent usque ad nutum Capituli generalis, postmodumque rescribant domino Cisterciensi, quid fecerint in praemissis, invocato ad hoc, si opus fuerit, quorumcumque iudicum ecclesiasticorum et saecularium auxilio et favore. 46.  Capitulum generale committit abbati de Locoregio, quatinus per censuras Ordinis compellat omnes et singulas personas Ordinis, quae tenentur in aliquibus pecuniarum summis Bartholomeo Marescalli clerico, dioecesis Bituricensis, ad sibi satisfaciendum de omnibus summis et qualibet earum, in plenaria Ordinis potestate. 47.  Ad relationem domini Morimundi, s. th. pr., conquerentis quod nonnullae personae Ordinis in diversis partibus constitutae fuerint rebelles ad solvendum Ordinis contributiones ac subsidium, anno praeterito pro Sanctissimo domino nostro Summo Pontifice, per Ordinem impositum, generale Capitulum committit receptoribus ad huiusmodi receptionem deputatis, quatinus ipsas personas sub poena excommunicationis et censuris Ordinis compellant ad solvendum contributiones praedictas, ipsumque subsidium et expensas quae in *prosecutione* ipsa facere oportebit. 48.  Committitur abbati de Obra, quod diligenter se informet de illis monachis, qui fuerint conspirationes contra suum abbatem in monasterio de Linda in Polonia, et quod ipsos puniat tanquam conspiratores, alios autem rebelles castiget iuxta Ordinis praedicti statuta. 49.  Committitur abbati de Buzayo per generale Capitulum, quatinus compellat abbatem de Ré et fratrem Ioannem Merichor, monachum de Ré, et ceteras personas Ordinis summas pecuniarum quibus tenentur et obligantur collegio Sancti Bernardi Parisius vel bursario eiusdem, quoties per officiarios dicti *collegii* seu deputatos requiretur, cum censuris Ordinis, in plenaria ipsius Ordinis potestate. 50.  Generale Capitulum committit abbati de Begar, s. th. pr., quatinus adiuncto secum aliquo abbate Ordinis, de quo sibi videbitur expedire, accedat ad monasterium de Trizayo, ibidemque se informet de processu facto per dominum Pontigniaci, patrem abbatem dicti monasterii, et alios secum tunc existentes, contra abbatem dicti monasterii, necnon omnibus aliis circumstantiis hanc materiam concernentibus, ipsum processum terminando, eidemque monasterio provideat de aliquo, qui se intromittat de praefati monasterii de Trizayo regimine spirituali et temporali, donec finis imponatur negotio ; qui deputatus teneatur reddere rationem sibi commissorum, aliaque in ipso monasterio faciat et exerceat cum dicto adiuncto, quae erunt fienda in omnimoda Ordinis plenaria potestate ; nihilominus Capitulum praefatum abbatem ad cautelam absolvit, mandatque eidem de Begar quod utrique parti provideat de expensis, donec fuerit huiusmodi processui finis impositus. 51.  Visitationem et reformationem omnium et singulorum monasteriorum dioecesis Pictaviensis committit generale Capitulum abbati de Begar, s. th. pr., quatinus ibidem visitet, reformet, corrigat, instituat et destituat, in capite et in membris, ea quae erunt visitanda, reformanda, corrigenda, instituenda et destituenda, in plenaria Ordinis potestate. 52.  Abbati de Hiddenze committitur visitatio et reformatio monasterii de Cara Insula, quousque monasterium de Vitae scola fuerit reformatum et in eo abbas institutus, qui fuerit a Capitulo generali approbatus, inhibendo sub inobedientiae poena, ne aliquis abbas aut commissarius virtute cuiuscumque commissionis audeat praedictum abbatem de Cara Insula visitare aut alias perturbare, non vocato prius abbate de Hiddenze. 53.  Ad idem committitur abbati de Purocampo, quoad monasterium de Rure regio, et de Loco Dei. 54.  Ad idem committitur abbati de Cara Insula, quoad monasterium de Vitae scola. 55.  Diffinitionem anno praeterito abbati de Purocampo datam, quoad visitandum et reformandum de Huda, praesens Capitulum generale innovat, approbat et confirmat, cum omnibus clausulis in eadem diffinitione positis. [DIFFINITIONES] GENERALES 56.  Omnibus et singulis abbatibus Cisterciensis Ordinis nationis germanicae, patribus abbatibus et reformatoribus per generale Capitulum praecipitur, quatinus omnia et singula eiusdem Ordinis monasteria sibi subdita per se vel alios iuxta statuta Ordinis, infra Capitulum generale proxime futurum, sub poena privationis dictarum visitationum, visitent et reforment, quodque compellant suos subditos ad observationem dictorum statutorum, sub poenis et censuris ipsius Ordinis. 57.  Praesens generale Capitulum desiderans reformationem monasteriorum ac personarum Ordinis, districte praecipit et mandat omnibus et singulis reformatoribus et visitatoribus, quatinus hoc anno per se aut suos commissarios omnia monasteria sibi subdita visitent, et quod compellant abbates et monachos ad regulariter vivendum et observandum reformationem bonae memoriae Benedicti Papae XII, et alia instituta sui Ordinis, papalia et regularia, in hoc sibi rebelles excommunicando et a suis dignitatibus deponendo ; et quod nullum admittant visitatorem, nisi sibi ab Ordine datum ; mandat tamen et praecipit praesens generale Capitulum omnibus et singulis personis Ordinis, quatinus si legatos Summi Pontificis ad loca sua declinare contingeret, ipsos cum omni humilitate recipiant, et cum omni humanitate tractent, privilegiis Ordinis semper observatis. 58.  Praecipitur omnibus et singulis patribus abbatibus quatinus se informent in sua filiatione de abbatibus mitratis et benedicentibus ornamenta ecclesiastica ; quod si repererint eos non habere auctoritatem, eis inhibeant sub censuris Ordinis, ne amodo utantur praedictis. 59.  Visitatoribus et reformatoribus Ordinis universi praecipit praesens Capitulum generale, quatinus adhibeant omnem diligentiam ad recludendum moniales sibi commissas, et ad ipsas compellendum ut regulariter vivant. 60.  Item, ad aures Capituli generalis devenit certos abbates et alias personas Ordinis in concilio Basileensi et alibi contra communia Ordinis instituta impetrasse quaedam privilegia sive indulta, diversas sententias incurrendo, super quo remediare volens, sub poena depositionis ipso facto, praecipit praesens Capitulum, ne aliqua Ordinis nostri persona audeat talibus privilegiis uti, nisi prius Capitulo generali praesententur. 61.  Omnes et singulas excommunicationum sententias propter aliqua ceremonialia Ordinis adversus personas Ordinis per generale Capitulum latas, praeterquam de materiis contributionum Ordinis, missione scolarium ad generalia studia, confessionum propriis abbatibus debitarum, contra conspiratores, incendiarios, fures, proprietarios et alios casus in diffinitionibus antiquis expressos, idem Capitulum cassat, revocat et annullat. [DIFFINITIONES] SPECIALES 62.  Contractum super traditione 24 operatarum cuiusdam vineae factum per abbatem Belliloci et per suum patrem abbatem confirmatum, cum omnibus et singulis articulis et conditionibus et clausulis in litteris quibus praesentes annectuntur contentis, praesens generale Capitulum ratificat et confirmat. 63.  Tractatum initum inter abbatem et conventum monasterii de Maceriis et nobilem ac illustrem Erardum de Beffroimont, commendatorem de Bellecrois, Ordinis Sancti Ioannis in Ierusalem, super traditione unius stagni et assignatione quinque bichetorum avenae cum dimidio per modum et formam in litteris quibus praesentes annectuntur, praesens generale Capitulum confirmat et approbat. 64.  Praesens generale Capitulum luce clara perpendens quod contractus ab abbatissa et conventu monasterii de Sancto Desiderio cum Ioanne Lamy scutifero, cui praesentes annectuntur, manifeste cedit ad notorium damnificumque dicti monasterii detrimentum ; idcirco dictum contractum omnesque articulos et conditiones in eodem contentos annullat, cassat penitus et revocat. 65.  Contractum per abbatem et conventum Septem fontium cum omnibus conditionibus et clausulis, cuius *transsumptum* praesentibus annectitur, ad evidentissimum dicti monasterii detrimentum factum, praesens generale Capitulum cassat, annullat et revocat. 66.  Contractum factum per abbatem et conventum Fonteneti, per modum et formam contentos in litteris quibus praesentes annectuntur, ad evidentem monasterii utilitatem cedentem praesens generale Capitulum ratificat et confirmat. 67.  Traditiones domus nuncupatae Le Foulon Montreal per abbatem Fonteneti monacho suo fratri Ioanni de Laingues, cum omnibus et singulis conditionibus contentis in litteris, quibus praesentes annectuntur, praesens Capitulum generale approbat et confirmat. 68.  Diffinitionem quatuor annis praeteritis datam domino Morimundi, s. th. pr., ad visitandum et reformandum cum aliis clausulis in eadem diffinitione positis in tota sua generatione ubilibet constituta et etiam in tota generatione germanica, praesens generale Capitulum ratificat, confirmat et approbat. 69.  Omnes abbatum cessiones sive resignationes et ex consequenti electiones, intrusiones, installationes et abbatum confirmationes receptas et celebratas per abbates de Runa, de Victoria in Karintia et de Sancta Trinitate in Nova Civitate, praesens Capitulum cassat, irritat et annullat tamquam factas contra privilegia apostolica, Ordini nostri concessa, et declarat illos qui resignaverunt in manibus dictorum abbatum, fore excommunicatos, et promotos per eosdem fore intrusos, et nihilominus citat praedictos abbates ad proximum generale Capitulum responsuros super praemissis et aliis occurrentibus, cum protestationibus debitis et aliis clausulis opportunis. 70.  Capitulum generale Ordinis inhibet omnibus et singulis abbatibus nationis germanicae, ne novas praesumant instituere historias, quodque se omnino conforment statutis Ordinis praedicti, nisi habeant specialem licentiam. 71.  Fratri Ioanni de Spira seniori abbati de Mulbrunno praecipitur per generale Capitulum sub poena excommunicationis et suae pensionis privatione, quatinus amodo se teneat et resideat in aliquo Ordinis monasterio, committendo abbati de Schonavia, s. th. pr., quatinus hanc exsequatur diffinitionem. 72.  Praecipitur omnibus et singulis abbatibus qui suos scolares tenentur mittere Parisius ad collegium Sancti Bernardi, quatinus cum debitis provisionibus ipsos mittant, quodque imbursent pro anno integro, nec ipsi scolares, si ante annum recederent, poterunt repetere, iuxta Benedictinam, iam ipsas quas imbursaverunt pecunias. 73.  Generale Capitulum concedit domino Cisterciensi et quatuor primis abbatibus, quatinus quilibet eorum in sua generatione possit dare licentiam sua monasteria resignandi usque ad Capitulum generale proximum, possitque recipere cessiones et resignationes abbatum sibi subditorum. 74.  Tractatum dudum factum inter bonae memoriae magistrum Ioannem de Martigny dudum abbatem Cisterciensem, suum conventum, et Stephanum Nille, super traditione cuiusdam molendini de Salone, ad certum redditum perpetuum, cum idem tractatus sit ecclesiae Cisterciensi valde damnosus, cum monasterium Cisterciense damnificetur nedum ultra medietatem iusti valoris, sed plus quam de tribus partibus, factusque fuerit absque licentia Capituli generalis, idem Capitulum cassat, annullat et revocat. 75.  Praecipitur abbati de Alneto in virtute salutaris obedientiae, quatinus provideat fratri Alano Olivier in victu et vestitu, teneatque ipsum in suo monasterio, vel alia domo Ordinis, nec eum sinat amplius per saeculum evagare, interim tamen stando sub regimine domini Morimundi, s. th. pr. 76.  Generale Capitulum praecipit sub excommunicationis latae sententiae poena abbati de Ré, quatinus visis praesentibus restituat domino Pontigniaci privilegium Alexandri Papae IV de septem monasteriis Ordinis in facto decimarum eidem Ordini concessum. 77.  Generale Capitulum praecipit abbati de Heisterbach, quatinus suum religiosum magistrum Arnoldum in s. th. pr., recipiat eum tractando iuxta gradus dignitatem et instituta papalia, et sibi satisfaciendo de expensis rationabilibus, quas fecit pro suo magisterio ad arbitrium sui patris abbatis. 78.  Fratrem Theodorum monasterii de Heymerode professum, tamquam conspiratorem, praesens Capitulum sine spe reversionis ad idem monasterium de Heymerode emittit ad aliquem prioratum Ordinis in dioecesi Tanertensi [*Tarnoviensi ?*], ad quem suus abbas eum duxerit emittendum. 79.  Praesens generale Capitulum constituit et ordinat provisorem collegii Ordinis in studio Viennensi fratrem Petrum de Fonte salutis, s. th. pr., ac etiam cathedram magistralem eiusdem Ordinis per doctores Ordinis in ipsa Universitate regi consuetam, sibi conferendo omnia et singula emolumenta ad dictos provisoratum et cathedram pertinentia. GRATIAE SPECIALES 80.  Praesens generale Capitulum benigne dispensat cum fratre Dionisio Claveau, monacho monasterii de Locoregio, quod non obstante apostasia duabus vicibus per 24 annos, per ipsum perpetrata, irregularitate super quibus se asserit per Sedem Apostolicam absolutum, ad omnes Ordinis legitimos gradus, citra abbatiatum, promoveri valeat et admitti, quodque suus abbas possit eidem super suis defectibus poenitentiam iniungere salutarem. 81.  Praesens generale Capitulum benigne compatiens desolationi monasterii de Hymerode, abbatem dicti loci a missione scolarium ad studium usque ad triennium inclusive habet misericorditer excusatum, dum tamen unum magistrum habeat et continuet in suo monasterio ad suos iuvenes instruendum. 82.  Unionem et incorporationem monasterii monialium de Goiono cum omnibus membris et iuribus suis monasterio de Gemendo per dominum Cisterciensem factam, generalem Capitulum laudat et confirmat, universis et singulis attestantibus, quod post dissolutionem Capituli dominus Cistercii omnimoda dicti Capituli facultate et auctoritate fungitur. 83.  Ruinosae desolationi monasterii de Recluso generale Capitulum pie compatiens, ipsum abbatem suumque monasterium solutione contributionum ipsius Capituli et quota sibi imposita usque ad decennium dictum Capitulum duxit misericorditer excusandum. 84.  Praesens generale Capitulum misericorditer dispensat cum fratre Claudio de Cabilone, monacho monasterii de Firmitate, quod non obstante apostasia per mensem solum, per ipsum perpetrata, Ordinis habitu minime derelicto, ad omnes Ordinis legitimos gradus, etiam ad abbatialem dignitatem, promoveri valeat et admitti. 85.  Praesens generale Capitulum benigne dispensat cum fratre Henrico Duser, monacho monasterii in Bebenhusen, quod non obstante vitio proprietatis, in quo convictus fuit per suum abbatem, promoveri valeat et admitti, dum tamen sui abbatis specialis intervenerit consensus. 86.  Idem generale Capitulum benigne dispensat cum fratre Willelmo Rutz, monacho in Bebenhusen, quod non obstante apostasia per eum spatio octo mensium perpetrata, Ordinis habitu derelicto, ad omnes Ordinis legitimos gradus, de consensu sui abbatis, promoveri valeat ad admitti. 87.  Generale Capitulum benigne concedit sororibus Berthae et Annae comitissis de Werdenberge, professis in monasterio Bonaecellae, Constantiensis dioecesis, quod possint manere et rehabitare cum sorore Dorothea Noetim in eodem monasterio professa et cum una famula cunctis diebus vitae suae. 88.  Praecipitur per generale Capitulum abbati de Tela, quatinus fratrem Ioannem Ouban, suum religiosum, nunc habitum Ordinis monachorum nigrorum portantem, quantocius poterit, moneat et inducat sub poena excommunicationis et censuris Ordinis ad suum monasterium, similiter praecipitur abbatibus de Alto cristo et de Alta ripa et cuilibet ipsorum, quod si requisiti fuerint per ipsum de Tela, praefatum monachum compellant seu alter eorum compellat, in plenaria Ordinis potestate. 89.  Abbatibus ducatus Sabaudiae generale Capitulum misericorditer concedit ut omnes et singulae contributiones, in quibus tenentur Ordini a tempore ante concilium generale Basileense, et etiam durante divisione Ecclesiae, de gratia speciali eis remittantur, post vero concordiam factam in ipsa Ecclesia teneantur ipsas solvere contributiones, quas debent, proviso tamen quod omnes et singulas quittantias tam contributionum quam subsidii per Ordinem impositi, ratione praedicti concilii, tenebuntur infra Capitulum generale proxime futurum ostendere domino Cisterciensi. 90.  Excusantur a via praesentis Capituli omnes et singuli abbates, qui ad ipsum miserunt suas excusationes, exceptis citatis, qui reputantur incurrisse poenas adversus non venientes ad Capitulum in statutis contentas, cum expensis in Benedictina expressis, citanturque ad generale Capitulum proxime futurum. 91.  Citatur ad generale Capitulum proxime futurum abbas de Fonte Danielis, responsurus ad ea, quae per dominum Pontigniaci sibi tunc obiicientur ; interim autem cessent causae et lites inter eos motae et movendae. 92.  Per generale Capitulum cum abbate de Vallibus Sarnay misericorditer dispensatur, quatinus usque ad quinquennium sit quittus pro medietate contributionum per dominum Cisterciensem taxatarum. 93.  Abbati de Rigniaco concedit generale Capitulum, quod quittetur a praesenti anno a suis contributionibus pro tribus florenis monetae ipsius Capituli. 94.  Generale Capitulum concedit gratiose abbati et monasterio de Porta, attentis guerris, quae in illis regionibus viguerunt, quod usque ad quinquennium sint quitti pro solutione medietatis suarum contributionum. 95.  Ad idem pro abbate et monasterio de Ruda. 96.  Capitulum generale concedit abbati de Misericordia Dei, quatinus hinc ad quinquennium anno quolibet pro suis contributionibus solum solvat tria scuta aurea. 97.  Capitulum generale abbati de Novali Sanctae Mariae gratiam procurat, ut resignare possit, cum praeesse utiliter amplius non possit. 